और सहयोगी छोड़ सकते हैं गद्दाफी का साथ  
संयुक्त राष्ट्र में देश के नए राजदूत बनाए गए शीर्ष लीबियाई नेता अली अब्देस्सलाम ट्रेकी अपने पद को छोड़कर मिस्र के साथ हो गए।
लीबिया में और शीर्ष अधिकारियों के मुअम्मर गद्दाफी का साथ छोड़ने और कई अन्य की इसकी तैयारी करने के साथ ही शुक्रवार को यह अटकल तेज हो गई कि गद्दाफी के पुत्र सुरक्षित निकलने की रणनीति पर चर्चा करने को इच्छुक हैं।  अलजजीरा के अनुसार हाल में संयुक्त राष्ट्र में देश के नए राजदूत बनाए गए शीर्ष लीबियाई नेता अली अब्देस्सलाम ट्रेकी अपने पद को छोड़कर मिस्र के साथ हो गए। उधर, विद्रोहियों ने गद्दाफी के सैनिकों को अजदाबिया पर कब्जा करने से रोकने के लिए उन्हें ब्रेगा और उसके आसपास उलझाए रखा है। अजदाबिया ब्रेगा से करीब 80 किलोमीटर दूर है।  गद्दाफी के साथ वर्षों काम करने वाले पूर्व विदेश मंत्री ट्रेकी ने विपक्षी वेबसाइट पर अपने इस्तीफे का ऐलान किया और कहा, आजादी और लोकतंत्र में रहना हमारा अधिकार है। अल जजीरा के अनुसार गद्दाफी के खुफिया प्रमुख और संसद के अध्यक्ष भी भागकर ट्यूनीशिया चले गए हैं। कुछ अरबी समाचारपत्रों ने खबर दी है कि लीबिया में संसद के समान वहां की पापुलर कमेटी के प्रमुख मोहम्मद अबू अल कासिम अल जावी पाला बदलने वालों में शामिल हैं और शीर्ष तेल अधिकारी शोकरी घानेम जैसे अन्य शीर्ष अधिकारियों के पाला बदलने की अपुष्ट खबरें हैं।